OECD:n 126-sivuinen maaraportti antaa Suomelle useita ohjeita.

Taloudellisen yhteistyön ja kehityksen järjestö OECD suosittaa Suomelle verotuksen ja sosiaaliturvan uudistamista. Verouudistus voisi piristää talouskasvua ja etuusuudistus nostaisi työllisyysastetta.

OECD huomioi uudessa Suomi-raportissaan, että Suomen talous kasvaa jälleen viennin voimalla pitkän taloudellisesti heikon kauden jälkeen. Suomen kilpailukyky on parantunut kunnianhimoisten ja kattavien rakenteellisten uudistusten ja kiky-sopimuksen ansiosta.

Pariisissa päämajaansa pitävä järjestö on huolissaan kasvavista kustannuksista, joita Suomen julkiselle sektorille syntyy väestön ikääntyessä. Paineita aiheutuu myös kansainvälisestä verokilpailusta. Toinen huoli koskee Suomen työllisyysastetta, joka on muihin Pohjoismaihin verrattuna alhainen.

OECD antaa 126-sivuisessa maaraportissaan Suomelle useita suosituksia taloutensa vahvistamiseksi. Ensimmäinen suositus koskee julkista taloutta, jonka osalta järjestö kehottaa vahvistamaan budjettitalouden puskureita.

Teollisuusmaiden järjestö suosittaa myös hillitsemään kotitalouksien velkaantumista niin sanotulla asuntolainakatolla ja muilla makrovakausvälineillä.

OECD kehottaa Suomea jatkamaan työn verotuksen keventämistä, mutta kiristäisi kiinteän omaisuuden veroja ja yksinkertaistaisi arvonlisäveroa poistamalla matalammat verokannat. Asuntolainojen korkovähennysoikeuden alentamista OECD jatkaisi.

Lisäksi järjestö neuvoo nostamaan ympäristöveroja ja hankkiutumaan vaiheittain eroon ympäristölle haitallisista tuista.

Suomen sosiaaliturva- ja tukijärjestelmää OECD uudistaisi yhtenäistämällä työikäisten tukia, jotta järjestelmä kannustaisi työn vastaanottoon. Järjestö hyödyntäisi erityisesti tulorekisteriä tukiviidakon uudistamisessa. OECD tuo myös esille, että sosiaaliturvan on tuettava elinikäistä oppimista ja freelance-tyyppisen työn tekemistä.

OECD ohjeistaa myös uudistamaan vanhempainrahaa tasa-arvoisemmaksi ja työhön kannustavaksi. Järjestö myös muuttaisi päivähoitomaksut yksilön tuloihin sidotuiksi.